《九日同人集东堂观剧是日演周忠介公遗事》
清代·朱景英

萸洒停觞菊未开，西风节候罢登台。殊乡忍作龙山会，故事凭增虎阜哀。

孟博传中存梗概，要离冢畔满蒿莱。无端吊古逢今日，一曲令人首重回。

作者简介：湖南武陵人，字幼芝，一字梅冶，晚号研北翁。乾隆十五年解元。历任宁德知县，台湾鹿耳门同知，北路理番同知。工汉隶。尝纂修《沅州府志》。有《海东日札》、《畬经堂集》、《研北诗馀》。